C 227/21

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2020/C 227/13)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO MAINA VIENOTO DOKUMENTU

“CAMPO DE BORJA”

PDO-ES-A0180-AM02

Paziņojuma datums: 22.4.2020.

APSTIPRINĀTĀ GROZĪJUMA APRAKSTS UN PAMATOJUMS

Tālāk aprakstītie un pamatotie grozījumi tiek uzskatīti par standarta grozījumiem, jo tie neietver aizsargātā cilmes vietas nosaukuma izmaiņas un tos neveido vīnkopības produkta kategorijas maiņa, svītrošana vai iekļaušana. Tie nepadara saikni par spēkā neesošu un nenosaka produkta tirdzniecības ierobežojumus.

1. Vīndarības metožu ierobežojumu atcelšana

Šis grozījums attiecas uz produkta specifikācijas 3. punktu par konkrētiem audzēšanas paņēmieniem un ierobežojumiem un vienotā dokumenta 4. punkta a) apakšpunktu “Vīndarības metodes. Galvenās vīndarības metodes”.

Ierobežojums attiecībā uz īpašām vīndarības metodēm, proti, aizliegums izmantot tādus paņēmienus, kas ietver vīnogu priekšuzsildi vai vīnogu misas vai vīnu sildīšanu, ja nav atdalītas čagas, ar mērķi panākt spēcīgāku krāsojošā materiāla ekstrakciju, ir svītrots.

Krāsas ekstrakcija vīnogu misā vai vīnos ir paņēmiens, kas pašlaik raisa lielu interesi sarkanvīna darīšanas jomā. Šis paņēmiens ievērojami palielina augļu līmeni vīnos, ļaujot vīna raksturotājiem sajust intensīvāku smaržu un garšu, kad tiek novērtēts vīnu augļainums.

Pašlaik šī metode ļauj pilnībā saglabāt kultūraugu īpašību integritāti. Ar to tiek ātri un selektīvi ekstrahēti visi fenolu savienojumi un tiek ievērojami samazināts pirazīna saturs (zaļums) un geosmīna saturs (piemaisījumi), tādējādi uzlabojot kvalitāti. Tiek arī izvadīti kaitīgie enzīmi (lakāze, polifenolu oksidāze utt.), ļaujot iegūt veselīgākus, ilgāk glabājamus un labāk strukturētus, kā arī aromātiskākus un maigākus vīnus.

Ekonomiskā ziņā šis paņēmiens būtiski samazina darbaspēka izmaksas vīndarīšanas posmā, optimizējot tvertņu lietošanu, kas ļauj ievērojami ierobežot izmantotās enerģijas daudzumu.

Tādējādi ražas vai vīnogu misas sildīšanas paņēmiens, izmantojot atbilstīgus tehnoloģiskos jauninājumus, dod iespēju ar augstu uzticamības līmeni iegūt vēlamos rezultātus, būtiski uzlabojot galaprodukta kvalitāti.

2. Sadaļas par ģeogrāfiskā apgabala robežām grozītais formulējums

Šis grozījums attiecas uz produkta specifikācijas 4. punktu “Ģeogrāfiskā apgabala robežas” un vienotā dokumenta 5. punktu “Noteiktais ģeogrāfiskais apgabals”.

Šī sadaļa ir papildināta ar tās provinces un autonomā apgabala nosaukumu, kurā atrodas ACVN ģeogrāfiskais apgabals. Turklāt ir svītrots vārds “piemērota” attiecībā uz augsni, jo nav ģeogrāfiskā apgabala klasifikācijas, atbilstoši kurai tiktu noteikta augsnes piemērotība vīnogulāju audzēšanai.

3. Maksimālā ražas iznākuma grozījums

Šis grozījums attiecas uz produkta specifikācijas 5. punktu “Maksimālais ražas iznākums” un vienotā dokumenta 4. punkta b) apakšpunktu “Vīndarības metodes. Maksimālais ražas iznākums”.

Atļautā maksimālā vīnogu raža no viena hektāra ir palielināta līdz 8 000 kg sarkano vīnogu šķirnēm un 10 000 kg balto vīnogu šķirnēm.

Turklāt no viena hektāra iegūtā vīna maksimālais daudzums ir noteikts 56 hektolitru apmērā vīniem no sarkano vīnogu šķirnēm un 70 hektolitru apmērā vīniem no balto vīnogu šķirnēm, ņemot vērā maksimālo ražas iznākumu, kas paredzēts ACVN produkta specifikācijā.

Šo grozījumu pamato ziņojums par grozījumu ACVN “Campo de Borja” produkta specifikācijā, ko sagatavojusi Saragosas Universitātes Veskas Politehniskā augstskola (Escuela Politécnica Superior de Huesca) (2018. gada jūlijs).

Neskarot esošo saikni ar ģeogrāfisko apgabalu, kas izpaužas gan cilvēkfaktoros, gan dabas faktoros, kā aprakstīts produkta specifikācijā, klimata pārmaiņas un izmaiņas ražošanas metodēs ir radījušas vairākas ievērojamas pārmaiņas, kas pamato no vienas vienības iegūtā ražas iznākuma palielināšanu, neietekmējot un nemainot aizsargātā produkta galvenās īpašības. Šīs izmaiņas ietver tālāk norādīto.

1. Vīna dārzu apūdeņotās teritorijas palielināšana un dažādu restrukturizācijas plānu īstenošana Laikā no 2000. līdz 2016. gadam vīna dārzu apūdeņoto teritoriju platība palielinājās no tikai 34,3 % līdz 45,7 %. Turklāt ACVN apgabalā īstenotie vīna dārzu restrukturizācijas plāni ir ierosinājuši izmaiņas vīnogulāju formas veidošanas sistēmās, proti, no kausveida vainagiem tiek pāriets uz špaleru sistēmu (galvenokārt divplecu kordons), kas ļauj ievērojami palielināt kultūraugu audzēšanas mehanizācijas pakāpi, atvieglojot apgriešanu un fitosanitāro apstrādi. Abi faktori nozīmē, ka vīna dārzos tiek izmantota vietēja pilienveida apūdeņošana iepriekšējās vienas apūdeņošanas reizes vietā, kas parasti notika ziemas pārtraukuma laikā. Tādējādi tiek efektīvāk izmantots ūdens, to pievadot atbilstoši vajadzībām praktiski gandrīz līdz nogatavošanās sākumam tā, lai vīnogas nogatavotos bez stresa. Viss minētais ietekmē saražoto vīnogu daudzumu, jo palielinās stādījumu biezība un gaisa plūsma ap vīnogu ķekariem un tiek nodrošināta viegla vīnogulāju lapu virsmas pārvaldība, kas, savukārt, palīdz panākt pietiekamu gatavības pakāpi. Tas nozīmē, ka, izmantojot pienācīgu tehnoloģiju, tiek iegūta lielāka raža, kas atbilst augstas vīnogu kvalitātes prasībām.

2. Augu veselības, barības vielu lietošanas un kaitēkļu un slimību kontroles uzlabojumi Pašlaik gandrīz viss ACVN ģeogrāfiskais apgabals ir aizsargāts pret Eiropas vīnogulāju mūķeni (Lobesia botrana), izmantojot feromonu slazdus, kas ir ļāvuši palielināt ražu un vienlaikus panākt augstāku kvalitāti, ierobežojot problēmas, ko vēlīno ražu gadījumā radīja pūšana. Arī augstais lauka un vīna tehniķu apmācības līmenis ir ļāvis labāk kontrolēt barības vielu lietošanu un pielāgot šķirņu mēslošanas plānus, izmantojot augsnes un lapu kātu analīzes metodes, kā arī izmantot efektīvākas un piemērotākas kaitēkļu un slimību kontroles metodes.

3. Atlasītu šķirņu potcelmu vai klonu izmantošana Iepriekš izmantotos klonus jaunajos stādījumos aizvien vairāk aizstāj kloni, kas ir pēc būtības produktīvāki un kam ir mazāka tendence uz ziedu nobiršanu, un tas sekmē ražošanas stabilitāti. Tas jo īpaši attiecas uz ‘Grenache’, kas ir galvenā ACVN “Campo de Borja” šķirne.

4. Zemes gabalu lauku robežu noteikšana Pašlaik Vīna dārzu reģistrā iekļauto zemes gabalu izmērs ir balstīts uz mērīšanas sistēmu, kurā izmanto ZGIS atsauces, proti, vīna dārzu teritorijas robežas ir noteiktas, ņemot vērā tikai vīnogulāju audzēšanai izmantoto teritoriju, neieskaitot lauku malas un piekļuves joslas vai joslas mašīnu kustībai, kas kādreiz bija iekļautas vīnogulāju audzēšanas platībā. Šīs sistēmas izmantošanas rezultātā ir būtiski samazinājusies ACVN vīna dārzu platība – par aptuveni 1 500 hektāriem mazāk 2009.–2016. gada periodā, kā tiešās sekas ir ražas no vienas platības vienības palielināšanās (jo platība ir nedaudz mazāka).

4. Jaunu šķirņu iekļaušana

Šis grozījums ietekmē produkta specifikācijas 6. punktu “Vīnogu šķirne vai šķirnes, no kā dara vīnu”. Tas neietekmē vienoto dokumentu, jo jaunās šķirnes tiek klasificētas kā sekundāras.

Ir iekļautas trīs jaunas šķirnes, kas paredzētas ar ACVN “Campo de Borja” aizsargātu vīnu ražošanai: ‘Caladoc’ un ‘Marselan’, kas abas ir sarkano vīnogu šķirnes, un ‘Viognier’, kas ir balto vīnogu šķirne.

Šo grozījumu pamato ziņojums par balto vīnogu šķirnes ‘Viognier’ un sarkano vīnogu šķirņu ‘Caladoc’ un ‘Marselan’ iekļaušanu ACVN “Campo de Borja” produkta specifikācijā, ko sagatavojusi Aragonas Lauku attīstības un ilgtspējas departamenta valdības Vīndarības daļa (2018. gada jūlijs). Ziņojuma secinājumi, kas balstīti uz pētījumiem un pārbaudēm, kuras veiktas katrai šķirnei ģeogrāfiskajā apgabalā, liecina, ka šīs šķirnes ir piemērotas gan agronomijas, gan vīnu analītisko un organoleptisko īpašību ziņā.

Jo īpaši tika novērots, ka no sarkano vīnogu šķirnes ‘Caladoc’ vīnogām var iegūt atbilstošu ražas iznākumu. Netika novērotas nekādas ar audzēšanu saistītas problēmas vai paaugstināta jutība pret sēņu ierosinātām slimībām salīdzinājumā ar kontrolšķirni (‘Red Grenache’). Šī šķirne ir arī izturīgāka pret īsto miltrasu, un vīnogas nogatavojas 10 dienas agrāk nekā šķirnei ‘Red Grenache’.

Vīniem, kas ražoti no šīs šķirnes vīnogām, ir līdzīgas analītiskās un aromātiskās īpašības kā vīniem no šķirnes ‘Grenache’ vīnogām. Īpaši jāizceļ to lielais fenolu potenciāls, kas nodrošina intensīvāku krāsu un polifenolu klātbūtni, kā arī jo īpaši uzlabo izturēšanas procesu mucās, padarot šo šķirni par papildu šķirni šķirnei ‘Grenache’.

Sarkano vīnogu šķirne ‘Marselan’ ir izcili pielāgojusies ACVN “Campo de Borja” apgabala augsnei un klimatiskajiem apstākļiem, ko pierādīja veiktās pārbaudes. Šīs šķirnes vīnogu gatavība un raža ir līdzīga šķirnes ‘Red Grenache’ vīnogu gatavībai un ražai, un tā tiek uzskatīta par papildu šķirni pēdējai minētajai šķirnei, pateicoties fenolspējai, kas ir vēl augstāka nekā šķirnei ‘Caladoc’. Tās organoleptiskais profils ievietojams starp šķirņu ‘Cabernet Sauvignon’ un ‘Red Grenache’ vīnu organoleptiskajiem profiliem.

Attiecībā uz balto vīnogu šķirni ‘Viognier’ pārbaudes liecina, ka tai nav audzēšanas problēmu ACVN ģeogrāfiskajā apgabalā. Šo vīnu analītiskās īpašības ir līdzīgas to vīnu īpašībām, kas ražoti no šķirnēm ‘Verdejo’ un ‘Sauvignon Blanc’, kuras iekļautas ACVN produkta specifikācijā. Kas attiecas uz smaržas un garšas profilu, šiem vīniem ir bagātīgs ziedu un augļu aromāts un lielāka garšas intensitāte.

5. Papildu informācija par cēlonisko saikni starp ģeogrāfisko apgabalu un produkta īpašībām

Šis grozījums attiecas uz produkta specifikācijas 7. punktu “Saikne ar ģeogrāfisko apgabalu” un vienotā dokumenta 7. punktu “Saiknes apraksts”.

Daži dabas faktori un cilvēkfaktori, kas nosaka produkta saikni ar ģeogrāfisko apgabalu, jau ir izklāstīti, proti, ir paskaidrots, ka vēsturiskā tradīcija nešaubīgi vienmēr ir pastāvējusi ne tikai attiecībā uz sarkanvīnu darīšanu, bet arī desertvīnu un kvalitatīvu dzirkstošo vīnu darīšanu. Papildus tam ir iekļautas dažas ziņas, kas saistītas ar vīnkopību šajā apgabalā.

Turklāt ir arī paplašināta cēloniskā saikne starp ģeogrāfisko apgabalu un produkta īpašībām, lai iekļautu visu to vīnkopības produktu kategoriju aprakstu, kas minētas ACVN “Campo de Borja” (vīns, desertvīns un kvalitatīvs dzirkstošais vīns).

6. Marķēšanas prasību grozījums

Šis grozījums attiecas uz produkta specifikācijas 8. punkta b) apakšpunkta v) punktu “Papildu prasības. Papildu prasības: marķējums”.

Saskaņā ar tiesību aktiem un judikatūru rūpnieciskā īpašuma un preču zīmju jomā, kā arī ņemot vērā tirgus vienotības principus, vienīgā papildu prasība vīna darītavām, kas reģistrētas cilmes vietas nosaukuma reģistrā, ir iesniegt informāciju par tirdzniecības marķējumu, kas tiek izmantots to vīnu apzīmēšanai, kurus tās laiž tirgū, lai Reglamentējošā padome varētu to reģistrēt Marķējuma reģistrā, tā izslēdzot vajadzību padomei apstiprināt šo marķējumu.

7. Atsauču uz tiesību aktiem atjauninājums

Produkta specifikācijā ir atjauninātas atsauces uz ES regulām, starptautisko standartu UNE-EN ISO/IEC 17065:2012 un ACVN “Campo de Borja” regulējumu Aragonas autonomajā apgabalā.

VIENOTS DOKUMENTS

1. Produkta nosaukums

“Campo de Borja”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

3. Desertvīns

5. Kvalitatīvs dzirkstošais vīns

4. Vīna(-u) apraksts

Baltvīni un sārtvīni

Baltvīns

Izskats: dzidrs, kristāldzidrs, zaļgani dzeltens.

Aromāts: ziedu, augļu, spēcīgs.

Garša: svaiga, skāba.

Sārtvīns

Izskats: dzidrs, kristāldzidrs, (tumši) sārts.

Aromāts: augļu, ziedu.

Garša: svaiga, skāba, augļaina.

* Maksimālais sēra dioksīda saturs: 250 mg/l, ja cukuru saturs ir ≥ 5 g/l.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 10 Minimālais kopējais skābums Izteikts vīnskābē –4,5 grami litrā Maksimālais gaistošais skābums (miliekvivalentos litrā) 13,33 Maksimālais kopējais sēra dioksīda saturs (miligramos litrā) 200

Sarkanvīni

Izskats: dzidrs, kristāldzidrs, (ķiršu) sarkans.

Aromāts: augļu, nobriedis, ziedu.

Garša: ilgstoša, patīkama, labi strukturēta, pilnīga, apjomīga.

* Maksimālais sēra dioksīda saturs: 200 mg/l, ja cukuru saturs ir ≥ 5 g/l.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 11 Minimālais kopējais skābums Izteikts vīnskābē –4,5 grami litrā Maksimālais gaistošais skābums (miliekvivalentos litrā) 13,3 Maksimālais kopējais sēra dioksīda saturs (miligramos litrā) 150

Kvalitatīvs dzirkstošais vīns

Izskats: dzidrs, kristāldzidrs, dzeltens.

Aromāts: augļu, ziedu.

Garša: skāba, līdzsvarota, svaiga.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 10 Minimālais kopējais skābums 4,5 miliekvivalenti litrā Maksimālais gaistošais skābums (miliekvivalentos litrā) 10,83 Maksimālais kopējais sēra dioksīda saturs (miligramos litrā) 160

Dabiski saldi vīni

Izskats: atkarībā no vīna cuvée (baltvīns, sārtvīns vai sarkanvīns) tiem ir zaļo, violeto vai sarkano toņu nokrāsas.

Aromāts: bez novirzēm no attiecīgā cuvée aromāta, tīrs aromāts, intensīvāks.

Garša: intensīva, patīkama un ar noteiktu salduma pakāpi, kas raksturīga to cukuru saturam, ar augļu sukāžu vai žāvētu augļu notīm.

* Maksimālais sēra dioksīda saturs 200 mg/l baltvīniem un 150 mg/l sarkanvīniem, ja cukura saturs ir < 5 g/l.

* Maksimālais sēra dioksīda saturs 250 mg/l baltvīniem un 200 mg/l sarkanvīniem, ja cukura saturs ir ≥ 5 g/l.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 13 Minimālais kopējais skābums 4,5 miliekvivalenti litrā Maksimālais gaistošais skābums (miliekvivalentos litrā) 20 Maksimālais kopējais sēra dioksīda saturs (miligramos litrā)

Vēlīnas ražas vīns

Izskats: atkarībā no vīna cuvée (baltvīns, sārtvīns vai sarkanvīns) tiem ir zaļo, violeto vai sarkano toņu nokrāsas.

Aromāts: bez novirzēm no attiecīgā cuvée aromāta, tīrs aromāts, intensīvāks.

Garša: intensīva, patīkama, ar noteiktu salduma pakāpi, kas raksturīga to cukuru saturam, ar augļu sukāžu vai žāvētu augļu notīm.

* Maksimālais sēra dioksīda saturs 200 mg/l baltvīniem un 150 mg/l sarkanvīniem, ja cukura saturs ir < 5 g/l.

* Maksimālais sēra dioksīda saturs 250 mg/l baltvīniem un 200 mg/l sarkanvīniem, ja cukura saturs ir ≥ 5 g/l.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 13 Minimālais kopējais skābums 4,5 miliekvivalenti litrā Maksimālais gaistošais skābums (miliekvivalentos litrā) 15 Maksimālais kopējais sēra dioksīda saturs (miligramos litrā)

Desertvīns

Izskats: atkarībā no vīna cuvée (baltvīns, sārtvīns vai sarkanvīns) tiem ir zaļo, violeto vai sarkano toņu nokrāsas.

Aromāts: bez novirzēm no attiecīgā cuvée aromāta, tīrs aromāts, intensīvāks.

Garša: intensīva, patīkama, ar noteiktu salduma pakāpi, kas raksturīga to cukuru saturam, ar augļu sukāžu vai žāvētu augļu notīm.

* 200 mg/l, ja cukuru saturs ir ≥ 5 g/l.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 15 Minimālais kopējais skābums Izteikts vīnskābē –4,5 grami litrā Maksimālais gaistošais skābums (miliekvivalentos litrā) 15 Maksimālais kopējais sēra dioksīda saturs (miligramos litrā) 150

5. Vīndarības metodes

a. Īpašās vīndarības metodes

Audzēšanas paņēmiens

Stādījumu biezībai jābūt vismaz 1 500 augu vienā hektārā, bet ne vairāk kā 4 000 augu vienā hektārā, un tiem ir jābūt vienmērīgi izkārtotiem pa visu vīnogulāju stādīšanas teritoriju.

Īpašā vīndarības metode

Kad tiek novākta raža, aizsargāto vīnu ražošanai atlasa tikai veselīgas un pietiekami gatavas vīnogas, kuru misā cukuru saturs ir vismaz 170 g/l. Vīnogas, kuru stāvoklis nav ideāls, netiek izmantotas.

Jānodrošina pietiekams spiediens, lai iegūtu vīnogu misu vai vīnu un atdalītu to no čagām tā, lai iegūtais ražas iznākums nepārsniegtu 70 litrus vīna no katriem 100 kilogramiem vīnogu.

b. Maksimālais ražas iznākums

Sarkano vīnogu šķirnes

8 000 kg vīnogu no hektāra

Sarkano vīnogu šķirnes

56 hektolitri no hektāra

Balto vīnogu šķirnes

10 000 kg vīnogu no hektāra

Balto vīnogu šķirnes

70 hektolitri no hektāra

6. Noteiktais ģeogrāfiskais apgabals

ACVN “Campo de Borja” ģeogrāfiskais apgabals aptver tālāk norādīto pašvaldību teritoriju Saragosas provincē Aragonas autonomajā apgabalā: Agón, Ainzón, Alberite, Albeta, Ambel, Bisimbre, Borja, Bulbuente, Bureta, El Buste, Fuendejalón, Magallón, Maleján, Pozuelo de Aragón, Tabuenca un Vera de Moncayo, kā arī kadastrālie daudzstūri 4, 5, 6, 7, 8, 9, 10 un 11 Mallén pašvaldības teritorijā un kadastrālie daudzstūri 1, 2, 3, 4, 5, 6, 7, 8, 9, 10, 11, 12, 13, 14 un 19 Fréscano pašvaldības teritorijā.

7. Galvenā(-ās) vīna vīnogu šķirne(-es)

‘CHARDONNAY’

‘GARNACHA BLANCA’

‘GARNACHA TINTA’

‘GARNACHA TINTORERA’

‘MACABEO-VIURA’

‘MAZUELA’

‘MOSCATEL DE ALEJANDRÍA’

‘MOSCATEL DE GRANO MENUDO-MOSCATEL MORISCO’

‘SYRAH’

‘TEMPRANILLO’

‘VERDEJO’

8. Saiknes apraksts

VĪNS

Saikne ar ģeogrāfisko apgabalu pamatojas uz vēsturisko tradīciju, kas ir senāka par 1203. gadu. Vīnogulāju attīstību būtiski ietekmēja Veruelas klosteris. Tas saglabāja, attīstīja un nostiprināja vīnkopību, kas pastāv līdz pat mūsdienām. Zemais nokrišņu līmenis, Cierzo vējš un pēkšņās temperatūras izmaiņas ietekmē vīnu organoleptiskās īpašības. Cierzo vējš izraisa intensīvu iztvaikošanu, kas ierobežo mitruma daudzumu augsnē, radot vīnogulājiem pastāvīgu stresu ūdens trūkuma dēļ un vājinot tos. Tāpēc fenoliskā nogatavošanās notiek ļoti lēni, kas padara vīnus aromātiskākus un piedod tiem intensīvu krāsu.

DESERTVĪNS

Tradicionālie ACVN “Campo de Borja” desertvīni ir vairākus gadsimtus seni. Apgabala ģeogrāfiskie un klimatiskie apstākļi ļauj panākt ļoti izteiktu gatavības pakāpi, kas kombinācijā ar mazo ražošanas apjomu un vēlo ražas novākšanu vīndārzos piedod vīniem īpatnēju raksturu, kurā īpaši izceļas ļoti gatavu vai pat pārgatavu augļu aromāts, kas ir ļoti piemērots desertvīniem.

KVALITATĪVS DZIRKSTOŠAIS VĪNS

Kvalitatīvus dzirkstošos vīnus ietekmē dabiskā augsne, klimats un apgabala vīndarīšanas elementi, kas piešķir šiem vīniem tiem raksturīgās vizuālās, smaržas un garšas īpašības. Tā kā šie dzirkstošie vīni tiek darīti atbilstoši tradicionālām metodēm, tie ir maigi un samtaini un ar ģeogrāfiskajā apgabalā ražotiem vīniem raksturīgu aromātu un garšu kombināciju. Otrējā fermentācija pudelē un izturēšana uz fermentācijas nogulsnēm nodrošina smalku, ilgnoturīgu burbulīšu veidošanos, kā arī augļainu un elegantu aromātu.

9. Būtiski papildu nosacījumi (iepakošana, marķēšana, citas prasības)

Tiesiskais regulējums:

valsts tiesību aktos.

Papildu nosacījuma veids:

papildu noteikumi par marķēšanu.

Nosacījuma apraksts

Par katra reģistrētā uzņēmuma tirdzniecības marķējumu ir jāinformē Reglamentējoša padome, lai pēc produkta specifikācijas prasību ievērošanas pārbaudes šo marķējumu varētu iekļaut Marķējuma reģistrā.

Uz etiķetēm jābūt šādam formulējumam: “Denominación de Origen “Campo de Borja”” [cilmes vietas nosaukums “Campo de Borja”]. Uz patēriņam paredzētiem produktiem ir jābūt numurētām garantijas zīmēm, ko izsniedz Reglamentējošā padome un kas ir piesaistītas reģistrētai vīna darītavai, nodrošinot, ka šīs zīmes nevar izmantot atkārtoti.

Tradicionāli apzīmējumi, ko drīkst izmantot ar ACVN “Campo de Borja” apzīmēto vīnu marķējumā, ir:

— tradicionāli apzīmējumi, kas minēti Eiropas Parlamenta un Padomes Regulas (ES) Nr. 1308/2013 112. panta a) punktā: “Denominación de Origen” [“cilmes vietas nosaukums”] vai “DO” [CVN];

— tradicionālie apzīmējumi, kas minēti Eiropas Parlamenta un Padomes Regulas (ES) Nr. 1308/2013 112. panta b) punktā: “Crianza”, “Reserva”, “Gran Reserva”, “Añejo”, “Noble”, “Clásico”, “Rancio”, “Superior” un “Viejo”.

Papildu formulējums, ko drīkst izmantot marķējumā atkarībā no ražošanas metodes, ir “dabiski salds”, “vēlīnas ražas”, “oglekļa macerācija”, “ozols” un “fermentēts mucā”.

Šis formulējums tiek izmantots tādu vīnu marķējumā, kas atbilst 2. un 3. punkta prasībām.

Tiesiskais regulējums:

valsts tiesību aktos.

Papildu nosacījuma veids:

iepakošana noteiktajā ģeogrāfiskajā apgabalā.

Nosacījuma apraksts

Iepakošana jāveic noteiktajā ģeogrāfiskajā apgabalā, kas aprakstīts produkta specifikācijas 4. punktā; tādējādi tiek garantēta produkta izcelsme.

Vīna pārvadāšana un pildīšana pudelēs ārpus vīndarības apgabala var apdraudēt kvalitāti, jo vīnā var notikt oksidēšanās-reducēšanās reakcija un to var ietekmēt izmaiņas temperatūrā un citi faktori. Jo tālāk vīns tiek pārvadāts, jo lielāks risks. Pildīšana pudelēs izcelsmes apgabalā ļauj saglabāt produkta īpašības un kvalitāti.

Pildīšana pudelēs ir nozīmīga darbība, un, ja to neveic atbilstoši stingrām prasībām, šī darbība var būtiski pazemināt produkta kvalitāti un mainīt vīna īpašības.

Minēto faktoru dēļ un tāpēc, ka ar cilmes vietas nosaukumu “Campo de Borja” apzīmēto vīnu darītavās gadu gaitā uzkrāta pieredze un padziļinātas zināšanas par minēto vīnu konkrētajām īpašībām, pildīšana pudelēs jāveic izcelsmes apgabalā. Tā rezultātā tiek saglabātas visas šo vīnu fizikālās, ķīmiskās un organoleptiskās īpašības.

Saite uz produkta specifikāciju

https://www.aragon.es/documents/20127/20408990/Pliego+de+condiciones+modificado+de+la+DOP+Campo+de+Borja-consolidado.pdf/2c6b3f59-ec26-25ef-d091-298a4b158ce9?t=1572445693220

(1) OV L 9, 11.1.2019., 2. lpp.